VERLATE ROMANTIKUS (Prosa & Poësie) | | INK VERLATE ROMANTIKUS (Prosa & Poësie) – INK
Titel: VERLATE ROMANTIKUS (Prosa & Poësie)
Datum gepubliseer: 29 September 2017 Aantal woorde: 287 126 Kere gelees ♥5
"My antwoord is… ja!"
Hy staan van sy knieë op en steek die ring aan haar vinger. Haar oë blink en 'n traan van blydskap rol oor haar wang. Die hoofstraat van Parys se liggies weerkaats oor die traan. Dit is die begin van 'n nuwe lewe saam.
"Jy het my sopas die gelukkigste man ter wêreld gemaak."
"Ek is lief vir jou en…" 'n hewige knal val haar in die rede, "…jy weet… dit."
Sy sak voor hom neer. Haar bloed vloei oor die sypaadjie langs die bos rooi rose wat uit haar hande geval het. Hy skree haar naam en val sy knieë nerf-af op die beton langs haar lewelose liggaam. Hy probeer haar polsslag vind; tevergeefs. Sy hart klop vir 'n lewe saam met haar, maar haar hart het finaal opgehou klop. Hy gaan sit plat terwyl mense om hom verward rondhardloop. So paar meter verder lê nog iemand – doodgeskiet. Hy tel haar op sy skoot en streel oor haar gesig en bebloede hare.
"Here, laat hierdie tog net 'n nagmerrie wees. Maak my wakker asseblief. Waarom sý? Waarom nóú?" skree hy met 'n desperate stem.
"Dalk is dit nie só erg om eendag alleen dood te gaan nie, maar tog is daar geen doel om sonder haar te lewe nie,"
Onverwags het sy wêreld – wat sopas voltooi is – weer uitmekaar geval. Hy soen haar op haar voorkop en fluister vir oulaas: "Totsiens, my lief. Je t'aime."